b'\n_START_ARTICLE_\nKaliforninis ki\xc5\xa1kis\n_START_SECTION_\nFizin\xc4\x97s savyb\xc4\x97s\n_START_PARAGRAPH_\nU\xc5\xbeima tre\xc4\x8di\xc4\x85j\xc4\x85 viet\xc4\x85 tarp did\xc5\xbeiausi\xc5\xb3 Amerikos ki\xc5\xa1ki\xc5\xb3 (po antilopinio ki\xc5\xa1kio bei baltauodegio ki\xc5\xa1kio). U\xc5\xbeauga 47\xe2\x80\x9363 cm ilgio, aus\xc5\xb3 ilgis siekia 10\xe2\x80\x9313 cm. Sveria 1,3\xe2\x80\x933,1 kg. Ant nugaros vidurio turi juod\xc4\x85 juost\xc4\x85, pasturgalis taip pat juodas. \xc5\xa0onai ir pilvas balti. Turi labai stiprias u\xc5\xbepakalines kojas. Patel\xc4\x97s paprastai \xc5\xa1iek tiek didesn\xc4\x97 u\xc5\xbe patinus.\n_START_SECTION_\nBuvein\xc4\x97\n_START_PARAGRAPH_\nGyvena dykum\xc5\xb3 kr\xc5\xabmynuose, prerijose, kopose, dirbamuose laukuose. M\xc4\x97gsta sausesnes vietas, kur auga \xc5\xbeol\xc4\x97. \xc4\xaesikuria net 3,8 km auk\xc5\xa1tyje.\n_START_SECTION_\nDauginimasis\n_START_PARAGRAPH_\nArizonoje dauginimosi sezonas trunka gruod\xc5\xbeio\xe2\x80\x93rugs\xc4\x97jo m\xc4\x97n., o Kanzase bei Kalifornijoje sausio\xe2\x80\x93rugpj\xc5\xab\xc4\x8dio m\xc4\x97n. Per vien\xc4\x85 sezon\xc4\x85 patel\xc4\x97 i\xc5\xa1veda 3\xe2\x80\x934 vadas, vienoje vadoje b\xc5\xabna 1\xe2\x80\x936 ki\xc5\xa1kiukai. N\xc4\x97\xc5\xa1tumas trunka apie 43 dienas. Ma\xc5\xbeyliai gimsta jau apaug\xc4\x99 kailiu, atmerktomis akimis.\n_START_SECTION_\nMityba\n_START_PARAGRAPH_\nMinta \xc5\xa1akel\xc4\x97mis, jauna med\xc5\xbei\xc5\xb3 \xc5\xbeieve. Nevengia pelyn\xc5\xb3 bei kaktus\xc5\xb3. Beveik negeria vandens \xe2\x80\x93 reikaling\xc4\x85 skys\xc4\x8di\xc5\xb3 kiek\xc4\xaf pasisavina su augalais. Kaliforniniai ki\xc5\xa1kiai yra gana \xc4\x97dr\xc5\xabs: 15 \xc5\xa1i\xc5\xb3 ki\xc5\xa1ki\xc5\xb3 per par\xc4\x85 gali su\xc4\x97sti tiek pat maisto, kiek vienas didelis galvijas.'